བླ་མེད་ཡང་ཕུར་གྭའུ་དམག་ནག་ལས༔ རྩང་བསྐུལ་བཤན་པ་དམག་འགྱེད་བཞུགས་སོ༔» ཡང་དག་དཔལ་ཆེན་རྡོ་རྗེ་གཞོན་ནུར་འདུད༔ ས་མ་ཡ༔ «བདག་འདྲ་དྲག་སྔགས་ཐོད་ཕྲེང་གིས༔ རྩང་བསྐུལ་བཤན་པ་སྤུ་གྲི་བསྟན༔ བཟློག་བསད་ཙ་ཏྲི་ནག་པོ་སྟེ༔ རྩང་ཕུར་དབལ་ཁ་བསྟན་པ་ཡིས༔ དགྲ་བོ་ཕུང་ཐལ་ཐེ་ཚོམ་མེད༔ དེ་ཕྱིར་རིན་ཆེན་གཏེར་དུ་སྦོས༔ མཐུ་ཆེན་དེ་དང་འཕྲད་པར་ཤོག༔» «དང་པོ་རྩང་བཟློག་གཏོང་བ་ནི༔ མདོས་ལ་རཀྟས་བྲན་ལ་ཤ་ཆེན་གྱི་དུད་པ་བདུག༔ རོལ་མོ་འུར་རྡུང་དང་མཱ་ར་ཡ་ཡི་རྔམ་སྟབས་བྱ༔ རྐང་གླིང་གཏོང་༔ རང་ཉིད་དཔལ་ཆེན་གྱི་ང་རྒྱལ་དང་བཅས་རྔམ་བཟློག་བྱའོ༔» ཧཱུྃ་ཧཱུྃ་ཧཱུྃ༔ དྲག་པོའི་ཕོ་བྲང་དུར་ཁྲོད་ཨེ་ཡི་ཀློང་༔ རབ་འཇིགས་བཤན་པ་འཚོགས་པའི་གནས་མཆོག་འདིར༔ ཕོ་ཉ་རྩང་གི་ལྷ་ཚོགས་གཤེགས་སུ་གསོལ༔ བཾ་རི་ཀེང་རུས་ཁྲག་མཚོའི་གདན་ལ་བཞུགས༔ དམར་ཆེན་རཀྟའི་མཆོད་པ་འདི་བཞེས་ལ༔ མྱུར་མགྱོགས་ལས་ལ་བསྐུལ་ཕྱིར་གནས་ནས་བཞེངས༔ དེང་འདིར་བཟློག་བསྒྱུར་ཕྲིན་ལས་དུས་ལ་བབ༔ རྣལ་འབྱོར་བཅོལ་བའི་ཕྲིན་ལས་འགྲུབ་པར་མཛོད༔ «གཉིས་པ་རྩང་གི་འབྱུང་ཁུངས་བསྟན་པ་ནི༔» ཧཱུྃ༔ དང་པོ་རབ་འཇིགས་རྩང་ཕུར་གང་ནས་བྱུང་༔ ལས་མཁན་རྩང་ཕུར་མུ་སྟེགས་ཡུལ་ནས་བྱུང་༔ ཞང་ཞུང་ནག་པོ་རླུང་འཁོར་བྱ་བ་རུ༔ གདུག་རྩུབ་འཇིག་རྟེན་དྲེགས་པ་འཚོགས་པ་ཡིས༔ ཁ་དི་ར་དང་ཧ་རི་དྲ་ཞེས་དང་༔ ཙནྡ་ཨ་ནུ་བྷ་ཝ་ལ་སོགས་པ༔ མུ་སྟེགས་ཤྭ་ཤྭ་ར་ཡི་བླ་ཤིང་སྐྱེས༔ ཉིན་མོ་གདུག་པའི་ན་བུན་སྔོ་དམར་འཁྲིགས༔ མཚན་མོ་མེ་འབར་མི་མིན་འབྱུང་པོ་འཚོགས༔ སྐབས་སུ་འགྱུ་བས་འཇིག་རྟེན་ཀུན་ལ་འཚེ༔ མི་རུང་བར་གཅོད་སྣ་ཚོགས་བརྩམས་པའི་ཚེ༔ དཔལ་ཆེན་ཁྲོ་རྒྱལ་བཛྲ་ཀུ་མཱ་རས༔ དམ་ཅན་ཐེའུ་རང་སྡེ་གསུམ་ལས་ལ་བསྐུལ༔ གནམ་ལྕགས་དབལ་གྱི་དགྲ་སཏྭ་ཁ་ཆེ་བརྡུངས༔ མི་གཙང་ཁྲག་སྣ་དགུ་ཡིས་ངར་ཡང་བཏབ༔ བཤན་པ་བདུད་ཀྱི་དམག་ཚོགས་ཕོ་ཉར་རྦད༔ རིགས་ངན་ནག་པོ་ཤན་པ་གཅེར་བུ་ཡིས༔ གདུག་པའི་ཤིང་ལ་སཏྭ་རེ་ཕྱོགས་བཞིར་བརྒྱབ༔ ཤར་དུ་ཡོ་བས་མི་སྡུག་སྐད་ངན་སྒྲོག༔ ལྷོ་རུ་འགྱེལ་བས་འོ་དོད་གནམ་དུ་ལྡིར༔ ནུབ་ཏུ་གཤགས་པས་རཀྟའི་རླབས་ཆེན་བབས༔ བྱང་དུ་གཞོགས་པས་ངན་སྔགས་རང་སྒྲ་སྒྲོག༔ དབུས་སུ་བསྒྲིགས་ཤིང་རཀྟའི་རྩི་ཡང་བཏབ༔ ལྷག་མའི་ཁྲག་དེ་གླིང་བཞིར་གཏོར་བ་ལས༔ མི་སྡུག་དྲག་པོའི་ཤིང་སྣ་དཔག་མེད་གྱུར༔ དྲག་པོའི་རྩང་ཕུར་ཁྲག་འཐུང་ཕྱག་ཏུ་ཕུལ༔ ཧཱུྃ༔ དཔལ་ཆེན་ཁྲོ་རྒྱལ་བཛྲ་ཀུ་མཱ་རས༔ མུ་སྟེགས་ཐ་ནག་ཅན་གྱི་ཐོད་པ་རུ༔ དྲག་རྫས་དགུ་ལ་དམར་ནག་གཏོར་མ་བཟོས༔ རྩེ་མོར་རུ་ཏྲའི་སྙིང་གི་རྒྱལ་མཚན་བཙུགས༔ མཐའ་རྣམས་བཤན་པ་ཕུར་བུ་རྩང་གིས་བསྐོར༔ ལས་མཁན་ཕོ་ཉ་བཞུགས་པར་མངའ་གསོལ་ནས༔ ཟློག་སྔགས་དམོད་པ་རེག་ཆོད་བཏབ་པའི་ཚེ༔ མུ་སྟེགས་འབྱུང་པོའི་དམག་ཚོགས་བརྒྱལ་ཞིང་རེང་༔ བསམ་ཆོད་བཤན་པ་རྩང་ཕུར་དེ་ནས་བྱུང་༔ དེ་ལྟར་སྔོན་གྱི་རྩང་ཕུར་རྟགས་མངོན་བཞིན༔ རཀྟ་དམར་གྱི་མཆོད་པ་འདི་བཞེས་ལ༔ དམ་ཉམས་དགྲ་བགེགས་གདུག་པའི་སྙིང་ལ་ཐོབ༔ རྐྱེན་ངན་བར་ཆད་རྩང་གིས་བཟློག་ཏུ་གསོལ༔ ཧཱུྃ༔ རྣོ་དབལ་གདུག་པ་དྲག་པོའི་རྩང་ཕུར་འདི༔ རྩེ་མོར་དམར་ནག་མེ་རི་ཝ་ལ་ལ༔ སྐེད་པ་རྒྱ་མདུད་རླུང་དམར་འུ་རུ་རུ༔ རྩ་བར་བསྐལ་པའི་མུན་ནག་ཐིབས་སེ་ཐིབ༔ ཁྲོ་བོ་ཁྲོ་མོ་རྔམ་པའི་རྩང་ཕུར་འདི༔ དམ་ཉམས་དགྲ་བགེགས་གདུག་པའི་སྙིང་ལ་ཐོབ༔ མ་རུངས་བན་བོན་བྱད་ཁ་བཟློག་ཏུ་གསོལ༔ ཧཱུྃ༔ རྩང་རྩེ་གནམ་ལྕགས་ཟུར་གསུམ་གྱེན་དུ་གཟེངས༔ སྐེད་པ་གྲུ་བཞི་ཐོད་མཁར་མེ་རླུང་འཚུབས༔ རྩ་བར་རཀྟའི་རྦ་རླབས་ཆི་ལི་ལི༔ ཆོས་སྐྱོང་དམ་ཅན་ཚོགས་པའི་རྩང་ཕུར་འདི༔ དམ་ཉམས་དགྲ་བགེགས་གདུག་པའི་སྙིང་ལ་ཐོབ༔ ཆག་ཆེ་ཉམ་ང་རྩང་གིས་བཟློག་ཏུ་གསོལ༔ ཧཱུྃ༔ རྩང་རྩེ་གཏི་མུག་སྤྲིན་ནག་ཀྱི་ལི་ལི༔ སྐེད་པར་ང་རྒྱལ་སེར་བ་ཤ་ར་ར༔ རྩ་བར་གནམ་ལྕགས་ཐོག་རྒོད་ཟི་ར་འཁྱུགས༔ ལས་མཁན་སྲོག་ལ་རྔམ་པའི་རྩང་ཕུར་འདི༔ དམ་ཉམས་དགྲ་བགེགས་གདུག་པའི་སྙིང་ལ་ཐོབ༔ ཕ་རོལ་དམག་དཔུང་གཡུལ་ངོ་བཟློག་ཏུ་གསོལ༔ ཧཱུྃ༔ རྩང་རྩེར་ཤྭ་ན་མ་མོ་སྤྲིན་ལྟར་གཏིབས༔ སྐེད་པར་རེ་ཏི་མ་མོ་གློག་ལྟར་འཁྱུགས༔ རྩ་བར་ཡ་བྱིན་དེ་བྱིན་རླུང་ལྟར་འཚུབས༔ སྲོག་བདག་མ་མོ་འཚོགས་པའི་རྩང་ཕུར་འདི༔ དམ་ཉམས་དགྲ་བགེགས་གདུག་པའི་སྙིང་ལ་ཐོབ༔ དམག་འཁྲུགས་ལོ་ཉེས་ཡམས་ནད་བཟློག་ཏུ་གསོལ༔ ཧཱུྃ༔ རྩང་རྩེར་སྒྲོལ་གིང་གྲི་ཐོགས་ཟེངས་སེ་ཟེང་༔ སྐེད་པར་སྲོག་བདུད་ཞགས་པ་ན་ར་ར༔ རྩ་བར་བཙན་རྒོད་བཤན་པ་རེངས་སེ་རེང་༔ ཕོ་ཉ་ལས་ལ་འཚོགས་པའི་རྩང་ཕུར་འདི༔ དམ་ཉམས་དགྲ་བགེགས་གདུག་པའི་སྙིང་ལ་ཐོབ༔ ལོ་ཟླ་ཞག་དུས་སྐག་རིགས་བཟློག་ཏུ་གསོལ༔ ཧཱུྃ༔ རྩང་རྩེར་སྲིན་བྱས་ཀུ་འདེབས་ལྷངས་སེ་ལྷང་༔ སྐེད་པར་འདྲེ་བྱས་གཤོག་འགྱུར་ལིངས་སེ་ལིང་༔ རྩ་བར་བདུད་བྱས་སྐད་ངན་ཅོངས་སེ་ཅོང་༔ དགྲ་ལ་ཐན་ལྟས་འབེབས་པའི་རྩང་ཕུར་འདི༔ དམ་ཉམས་དགྲ་བགེགས་བྱད་མའི་སྙིང་ལ་ཐོབ༔ མི་རུང་ཐན་ལྟས་སྣ་ཚོགས་བཟློག་ཏུ་གསོལ༔ ཧཱུྃ༔ རྩང་རྩེར་རྔ་མོང་ཁྱུང་ཞོན་ཉི་ལི་ལི༔ སྐེད་པར་ཝ་ལ་སྤྲེལ་ཞོན་ཞུམས་སེ་ཞུམ༔ རྩ་བར་འདྲེ་མོ་བོང་ཞོན་ཚུབས་སེ་ཚུབ༔ དགྲ་ལ་ཆོ་འཕྲུལ་འགྱེད་པའི་རྩང་ཕུར་འདི༔ དམ་ཉམས་དགྲ་བགེགས་བྱད་མའི་སྙིང་ལ་ཐོབ༔ ལྟས་ངན་བརྒྱད་ཅུ་རྩ་གཅིག་བཟློག་ཏུ་གསོལ༔ ཧཱུྃ༔ ཤར་གྱི་རྩང་ཕུར་ཨ་ནུ་བྷ་ཝའི་ཤིང་༔ དགྲ་བགེགས་ཞི་བའི་རྩང་ཕུར་འཚུབ་མ་རིས༔ མ་རུངས་གདུག་པ་ཞི་བར་མངའ་གསོལ་ནས༔ ལོགས་སུ་བྷྱོ་བཟློག་རྦད་བསྐུལ་སྔགས་ཀྱིས་བརྒྱན༔ མཚོན་ཆ་སྐར་ལྟར་འཁྲུགས་པའི་རྩང་ཕུར་འདི༔ དམ་ཉམས་དགྲ་བགེགས་བྱད་མའི་སྙིང་ལ་ཐོབ༔ ཤར་དང་ཤར་ལྷོའི་དགྲ་དཔུང་རྩང་གིས་ཟློག༔ ཧཱུྃ༔ ལྷོ་ཡི་རྩང་ཕུར་ཧ་རི་དྲ་ལའི་ཤིང་༔ མཐུ་རྩལ་རྒྱས་པའི་རྩང་ཕུར་གར་སྟབས་འགྲོས༔ ནུས་སྟོབས་གཟི་བརྗིད་རྒྱས་པར་མངའ་གསོལ་ནས༔ ལོགས་སུ་ཁྲམ་བྷྱོ་རཾ་བྷྱོ་སྔགས་ཀྱིས་བརྒྱན༔ ཤྭ་ཁྲམ་ཆར་ལྟར་འབེབས་པའི་རྩང་ཕུར་འདི༔ དམ་ཉམས་དགྲ་བགེགས་བྱད་མའི་སྙིང་ལ་ཐོབ༔ ལྷོ་དང་ལྷོ་ནུབ་དགྲ་དཔུང་རྩང་གིས་ཟློག༔ ཧཱུྃ༔ ནུབ་ཀྱི་རྩང་ཕུར་ཁ་དི་ར་ཡི་ཤིང་༔ སྣང་སྲིད་དབང་སྡུད་རྩང་ཕུར་སྲིན་མོ་འགྲོས༔ ལས་བསྐུལ་བྱད་མ་ཚར་གཅོད་མངའ་གསོལ་ནས༔ ལོགས་སུ་མ་བྷྱོ་ཛ་ཐུན་སྔགས་ཀྱིས་བརྒྱན༔ ཡམས་ནད་མེ་ལྟར་འབར་བའི་རྩང་ཕུར་འདི༔ དམ་ཉམས་དགྲ་བགེགས་བྱད་མའི་སྙིང་ལ་ཐོབ༔ ནུབ་དང་ནུབ་བྱང་དགྲ་དཔུང་རྩང་གིས་ཟློག༔ ཧཱུྃ༔ བྱང་གི་རྩང་ཕུར་ཙནྡ་དནྜའི་ཤིང་༔ དགྲ་བགེགས་ཚར་གཅོད་རྩང་ཕུར་ཕུར་བུའི་འགྲོས༔ མ་རུངས་ལོག་འདྲེན་བསྒྲལ་བར་མངའ་གསོལ་ནས༔ ལོགས་སུ་ཨེ་ཐུན་རྦད་བྷྱོའི་སྔགས་ཀྱིས་བརྒྱན༔ སྤུ་གྲི་དམར་ནག་འཁོར་ལོའི་རྩང་ཕུར་འདི༔ དམ་ཉམས་དགྲ་བགེགས་བྱད་མའི་སྙིང་ལ་ཐོབ༔ བྱང་དང་བྱང་ཤར་དགྲ་དཔུང་རྩང་གིས་ཟློག༔ ཧཱུྃ༔ དབུས་ཀྱི་རྩང་ཕུར་ཛྭ་ལ་ཀ་ལའི་ཤིང་༔ སྲུང་ཟློག་རྩང་ཕུར་མིག་མང་དྲྭ་བ་རིས༔ དུག་ལྔ་བདུད་བཞི་བཅོམ་པར་མངའ་གསོལ་ནས༔ ལོགས་སུ་ཡ་བྷྱོ་ཧཱུྃ་ཕཊ྄་སྔགས་ཀྱིས་བརྒྱན༔ དྲག་སྔགས་མེ་དཔུང་འབར་བའི་རྩང་ཕུར་འདི༔ དམ་ཉམས་དགྲ་བགེགས་བྱད་མའི་སྙིང་ལ་ཐོབ༔ སྟེང་འོག་ཕྱོགས་མཚམས་དགྲ་དཔུང་རྩང་གིས་ཟློག༔ ཧཱུྃ༔ ལྕགས་རིའི་རྩང་ཕུར་ཛཱི་བཱི་ཚིནྡྷའི་ཤིང་༔ དགྲ་བགེགས་དཔུང་འཇོམས་རྩང་ཕུར་དམག་གཡོས་ཚུལ༔ གདུག་པའི་གཡུལ་ངོ་བཟློག་པར་མངའ་གསོལ་ནས༔ ལོགས་སུ་ཐུན་བྷྱོ་རཾ་བྷྱོ་སྔགས་ཀྱིས་བརྒྱན༔ གཟེར་ནད་སྙིང་རླུང་དྲག་པོའི་རྩང་ཕུར་འདི༔ དམ་ཉམས་དགྲ་བགེགས་བྱད་མའི་སྙིང་ལ་ཐོབ༔ མཐའ་འཁོབ་བདུད་རིགས་དམག་དཔུང་རྩང་གིས་ཟློག༔ ཧཱུྃ༔ ཟོར་བཟློག་རྩང་ཕུར་ཡ་མ་ཙིཏྟའི་ཤིང་༔ བརླག་བཅོམ་བསྲེགས་གཏོར་རྩང་ཕུར་སྤུ་གྲི་རིས༔ གནག་པའི་བྱད་མ་སྒྲོལ་བར་མངའ་གསོལ་ནས༔ ལོགས་སུ་ནྲྀ་ཏྲི་མཱ་རའི་སྔགས་ཀྱིས་བརྒྱན༔ གནམ་ལྕགས་ཐོག་རྒོད་འབེབས་པའི་རྩང་ཕུར་འདི༔ དམ་ཉམས་དགྲ་བགེགས་བྱད་མའི་སྙིང་ལ་ཐོབ༔ དགྲ་བོའི་མི་ནོར་ཡུལ་ཞིང་རྩང་གིས་ཟློག༔ ཧཱུྃ༔ དྲག་པོའི་ཕོ་ཉ་བཤན་པ་རྩང་གི་དམག༔ རྣོ་དབལ་མཚོན་ཆ་སྣ་ཚོགས་ཟེངས་སེ་ཟེང་༔ གནམ་ལྕགས་རྡོ་རྗེའི་གོ་ཁྲབ་སི་ལི་ལི༔ རྫུ་འཕྲུལ་རླུང་རྟ་འདུར་ལྡང་ཁྱུགས་སེ་ཁྱུག༔ དགྲ་བོའི་སྙིང་གཟིར་ཟོར་རྫས་ཤ་ར་ར༔ དགྲ་ལ་ཆོ་འཕྲུལ་ལྟས་ངན་ཉི་ལི་ལི༔ ཆོས་ཤིག་རྩང་ཕུར་བཤན་པ་དམག་ལ་ཆོས༔ དགྲ་བགེགས་གདུག་པའི་དཔུང་ཚོགས་བཟློག་ཏུ་གསོལ༔ ཧཱུྃ༔ རྩང་ཕུར་དྲག་པོས་དགྲ་ཤ་ལྗིབ་ལྗིབ་ཟ༔ རྩང་ཕུར་དགྲ་བོའི་ཁྲག་འཐུང་ཀྱུ་རུ་རུ༔ རྩང་ཕུར་དགྲ་བོའི་རུས་འཆའ་ཀྲིགས་སེ་ཀྲིག༔ རྩང་ཕུར་མྱུར་མགྱོགས་གར་སྟབས་ཁྲིགས་སེ་ཁྲིག༔ རྩང་ཕུར་བཤན་པ་ལས་བྱེད་ཁྱུགས་སེ་ཁྱུག༔ རཀྟ་དམར་གྱི་མཆོད་པ་འདི་བཞེས་ལ༔ མི་མཐུན་རྐྱེན་ངན་བཟློག་པའི་ཕྲིན་ལས་མཛོད༔ ཧཱུྃ༔ ཕོ་རྒྱུད་ཁྲོ་བོའི་དྲག་སྔགས་དགྲ་ལ་ཟློག༔ མོ་རྒྱུད་མ་མོའི་ཐུན་སྔགས་དགྲ་ལ་ཟློག༔ གཤིན་རྗེ་དྲེགས་པའི་ཁྲམ་ཁ་དགྲ་ལ་ཟློག༔ ཞང་ཞུང་བོན་གྱི་མཐུ་སྒྲུབ་དགྲ་ལ་ཟློག༔ བནྡེ་སྔགས་པའི་ཧོམ་སྦར་དགྲ་ལ་ཟློག༔ ཟོར་ཁ་རླུང་ཁ་ཐམས་ཅད་དགྲ་ལ་ཟློག༔ གཏད་ཁྲམ་ངག་མནན་ཐམས་ཅད་དགྲ་ལ་ཟློག༔ མི་ཁ་ཕུང་སྦྱོར་ཐམས་ཅད་དགྲ་ལ་ཟློག༔ ཚེ་ཟད་ཟ་འགྲངས་ཐེབས་པ་དགྲ་ལ་ཟློག༔ དམག་སྣ་ཇག་སྣ་རྐུན་སྣ་དགྲ་ལ་ཟློག༔ མི་རུང་ཐན་ལྟས་སྣ་དགུ་དགྲ་ལ་ཟློག༔ རྐྱེན་ཁ་གློ་བུར་ལངས་པ་དགྲ་ལ་ཟློག༔ དུས་མིན་འཆི་བ་རྣམ་བརྒྱད་དགྲ་ལ་ཟློག༔ སྤར་སྨེ་དབང་ཐང་ཉམས་པ་དགྲ་ལ་ཟློག༔ དུར་སྒོ་གཤེད་སྒོ་རལ་པ་དགྲ་ལ་ཟློག༔ གྲི་ཁ་མཚོན་ཁ་ལངས་པ་དགྲ་ལ་ཟློག༔ བསོད་ནམས་ས་བཅུད་ཉམས་པ་དགྲ་ལ་ཟློག༔ ལོ་སྐག་ཟླ་སྐག་ཞག་སྐག་དགྲ་ལ་ཟློག༔ ནད་སྐག་འཆི་བདག་ངན་པ་དགྲ་ལ་ཟློག༔ ཚེས་གྲངས་གཟའ་སྐར་ངན་པ་དགྲ་ལ་ཟློག༔ མ་རུངས་བཀྲ་མི་ཤིས་པ་དགྲ་ལ་ཟློག༔ ཨོཾ་བཛྲ་ཀྲོ་ཏ་ཀྲོ་ཏི་ཀཱི་ལ་ཡ༔ མ་ཏྲི་རཀྴ་ཡ་མ་ཤ་ཏྲུམ་ཨ་མུ་ཀ་ཙིཏྟ་ནན༔ རུ་ཏྲ་མཱ་ར་ཛི་བཱི་ཚིནྡྷ་ཚིནྡྷ་བྷྱོ་བྷྱོ་ཟློག་ཟློག༔ མནྟྲ་དུ་ནན་བྷྱོ་ཟློག༔ ཡཎྚ་དུ་ནན་བྷྱོ་ཟློག༔ ས་ཏི་དུ་ནན་བྷྱོ་ཟློག༔ རུ་ཏྲ་དུ་ནན་བྷྱོ་ཟློག༔ ས་མ་ཡ་དུ་ནན་བྷྱོ་ཟློག༔ རྦད་ཚལ་པ་ས་མ་ཡ་བྷྱོ་ཟློག༔ མྱོག་ཏི་རྨུག་ཏི་ས་མ་ཡ་ཟློག༔ སྨི་ཤ་ཀུ་རུ་ས་མ་ཡ་ཟློག༔ ཙིཏྟ་རྦད་འགས་ས་མ་ཡ་ཟློག༔ བཛྲ་ཡ་ཏྲི་ཡ་ཏྲི་ཟློག༔ ནི་ལམ་བྷ་ར་ཟློག༔ དྲི་མི་ཧཱ་རེ་ཟློག༔ མ་རྩ་དུ་ཏྲི་ཟློག༔ ཤ་རི་ཧཱ་རི་ཟློག༔ ཁྲག་ཏི་ཡ་མ་ཟློག༔ ཙིཏྟ་ཐུམ་རིལ་ཟློག༔ ནཱ་ག་ཁ་ར་ཟློག༔ ཡ་མ་གཟེར་ནན་ཟློག༔ རཀྴ་ཏྲིག་ནན་ཟློག༔ ཡཀྴ་ཏཾ་བྷྱོ་ཟློག༔ རུ་ཏྲ་ཨེ་ཐུམ་ཟློག༔ ར་ཙ་དུ་རུ་ཟློག༔ ཁཾ་མཾ་བཾ་ཤག་ཟློག༔ དམོད་པའི་རིག་སྔགས་ཐམས་ཅད་ཕ་རོལ་དགྲ་བོའི་སྟེང་དུ་བྷྱོ་ཟློག༔ སརྦ་ཨ་མུ་ཀཱ་ཏདྱ་ཐཱ་མཱ་ར་ཡ༔ ཨེ་ཧུར་ཐུམ་རྦད་བྷྱོ་བྷྱོ་ཟློག་ཟློག༔ «ཅེས་སྤུ་གྲི་ཉེར་བདུན་གྱི་སྔགས་ཡང་མང་དུ་བཟླས་ཏེ་ཐལ་མོ་བརྡབ་ཀྱང་རུང་༔ ས་མ་ཡ༔ ཨེ་མ་ཟབ་པའི་མཐར་ཐུག་ལས༔ རྩང་བཟློག་སྤུ་གྲི་འཁོར་ལོ་བཞག༔ དགྲ་བོ་རེག་ཆོད་ལས་ཀྱི་མཚོན༔ བྱད་མ་རྩད་བརླག་རིག་སྔགས་ཏེ༔ དགྲ་བགེགས་སྒྲོལ་བའི་ལས་འགྲུབ་ཤོག༔ ཤ་འུག་སྟག་སྒོར་ཨི་ཐཾ་རྒྱ༔» ས་མ་ཡ༔ «གཏེར་རྒྱ༔ སྦས་རྒྱ༔ གསང་རྒྱ༔ གཏད་རྒྱ༔ སྔགས་ནག་རལ་པ་ཅན་ཨོ་རྒྱན་གཏེར་བདག་གླིང་པས། མེ་སྤྲེལ་ལོར་མོན་ཁ་ཤ་འུག་སྟག་སྒོ་ནས་གདན་དྲངས་ཤིང་ཤོག་སེར་ནས་ཞལ་བཤུས་སོ།། །།

»